‘Kabinet sal besluit oor skole’ŉ Skool word ontsmet teen Covid-19 (Foto: Ayanda Ndamane/ANA) Die regering is uiters bekommerd oor onderwysers, hoofde en skoolondersteuningspersoneel wat enige platform gebruik om die regering aan te val omdat hulle moet terugkeer werk toe. “Dit skep die indruk dat hulle anders as die res van die staatsamptenare behandel moet word,” het die raad van onderwysministers gesê nadat daar Dinsdag ŉ spesiale vergadering met minister Angie Motshekga gehou is. Die raad het besluit dat daar regsaksie geneem sal word teen alle individue en groepe wat voortgaan om onderrig in die land te ontwrig. Daar is benadruk dat die open en sluit van skole ŉ wetgewende verantwoordelikheid is en dat individue en groepe nie sommer net skole kan sluit nie. “Die raad het kennis geneem van Sadou se beroep dat skole behoort te sluit. Dié besluit sal deur die kabinet geneem word.” Die ministeriële advieskomitee oor Covid-19, die departement van gesondheid en die sektor vir basiese onderwys sal voortgaan om die verwikkelinge in skole ten opsigte van die virus en die pandemie fyn dop te hou en die raad van onderwysministers en die kabinet dienooreenkomstig adviseer. Volgens die raad het veral kinders van plattelandse en afgeleë gebiede tydens vlak 5 en vlak 4 van die afsonderingsregulasies nie toegang tot aanlyn onderrig gehad nie en dit het hul reg op basiese onderwys negatief beïnvloed. ŉ Belangrike rede hoekom daar ook besluit is om skole te heropen is sodat arm kinders weer toegang kon kry tot die skoolvoedingskema. Daar is ook bekend gemaak dat skoolbywoning tans op sowat 80% staan. “Ons wil dit benadruk dat daar deurlopend gesprekke in die regering en die kabinet is oor hoe die geleidelike heropening van skole kan voortgaan, maar ook sal help om die druk op die gesondheidsorgstelsel te verlig om te fokus op die hantering van die hoogtepunt van die pandemie. Die kabinet sal op die toepaslike oomblik ŉ besluit neem oor die aangeleentheid.”